Απάτες εκατομμυρίων ευρώ με παράνομες επιδοτήσεις που εισέπραξαν ξενοδοχεία και βιομηχανικές μονάδες, κυκλώματα τοκογλύφων και παράνομων τραπεζικών συναλλαγών αλλα και λογιστές που δήλωναν ανύπαρκτες δωρεές για να εισπράττουν παράνομες επιστροφές φόρων αποκάλυψαν οι ελεγχοι του ΣΔΟΕ το 2018.

Συγκεκριμένα, όπως ανακοινώθηκε, στο πλαίσιο της υλοποίησης του στρατηγικού σχεδιασμού για την προστασία των οικονομικών συμφερόντων του Ελληνικού Δημοσίου και της Ε.Ε. και την αντιμετώπιση της διαφθοράς, οι Επιχειρησιακές Διευθύνσεις Σ.Δ.Ο.Ε. Αττικής και Μακεδονίας ολοκλήρωσαν – εντός του έτους 2018 – μεγάλο αριθμό υποθέσεων που σχετίζονται με την αποκάλυψη εστιών διαφθοράς και μεγάλων οικονομικών εγκλημάτων.

Ενδεικτικά παρατίθενται τις σημαντικότερες (με ποσά άνω των 300.000 ευρώ) περιπτώσεις ελέγχων και τα αποτελέσματά τους:

Ι. ΕΠΙΧΕΙΡΗΣΙΑΚΗ ΔΙΕΥΘΥΝΣΗ Σ.Δ.Ο.Ε. ΑΤΤΙΚΗΣ

Α. ΕΛΕΓΧΟΙ ΕΠΙΔΟΤΗΣΕΩΝ – ΕΠΙΧΟΡΗΓΗΣΕΩΝ

1. Στο πλαίσιο εκτέλεσης Εισαγγελικής Παραγγελίας για Συγχρηματοδοτούμενο Πρόγραμμα του ΕΣΠΑ 2007-2013, διενεργήθηκαν έλεγχοι σε 322 επιχειρήσεις. Από τη συστηματική διερεύνηση και τη σύνθεση των αποτελεσμάτων αυτών, αποκαλύφθηκε ένα πλαίσιο δράσης εμπλεκόμενων οντοτήτων, σε συνεργασία με ημεδαπές και αλλοδαπές προμηθεύτριες εταιρίες εντός και εκτός εθνικών συνόρων, οι οποίες πραγματοποιούσαν μεμονωμένες εικονικές συναλλαγές. Διαπιστώθηκε η λήψη – από τις εν λόγω επιχειρήσεις – πλήρως ή μερικώς εικονικών φορολογικών στοιχείων, συνολικής αρχικής αξίας 13.200.000,00 €. Εστάλησαν ισάριθμα δελτία πληροφοριών στις αρμόδιες Δ.Ο.Υ.

2. Ξενοδοχειακή μονάδα στη Δυτική Ελλάδα έλαβε επιδότηση πλέον του 1.200.000,00 € προκειμένου να προχωρήσει σε εκσυγχρονισμό των εγκαταστάσεών της. Διαπιστώθηκε η μη τήρηση των όρων της επιχορήγησης. Ενημερώθηκε η αρμόδια αρχή για ανάκτηση της επιδότησης.

Επίσης διαπιστώθηκε η καταστρατήγηση των διατάξεων του κώδικα τελών χαρτοσήμου και συντάχθηκαν σχετικά δελτία προς την αρμόδια Δ.Ο.Υ. για απόδοση τελών χαρτοσήμου ποσού 7.295.725,82 €.

3. Διενεργήθηκε έλεγχος επιχορήγησης σε επιχείρηση στον τομέα της ενέργειας στη Θράκη. Διαπιστώθηκε μη καταβολή φόρου συγκέντρωσης κεφαλαίου, συνολικού ποσού 4.215.857,56 € . Ενημερώθηκε η αρμόδια Δ.Ο.Υ.

4. Στο πλαίσιο των κοινών επιτόπιων ελέγχων με την OLAF, διενεργήθηκαν έλεγχοι σε δύο (2) επιχειρήσεις στη Θεσσαλία. Διαπιστώθηκε η έκδοση εικονικών τιμολογίων. Η πρώτη επιχείρηση εξέδωσε 2.304 εικονικά φορολογικά στοιχεία προς λήπτες – δικαιούχους, συνολικής αξίας περίπου 6.700.000,00 €. Η δεύτερη επιχείρηση εξέδωσε 92 εικονικά φορολογικά στοιχεία προς λήπτες – δικαιούχους, συνολικής αξίας περίπου 700.000,00 €. Συντάχθηκαν και εστάλησαν στην αρμόδια Δ.Ο.Υ. δύο (2) Δελτία Πληροφοριών για έκδοση πλήρως εικονικών φορολογικών στοιχείων από τις εν λόγω επιχειρήσεις.

5. Ξενοδοχειακή μονάδα σε νησί του Βορείου Αιγαίου έλαβε επιδότηση πλέον των 2.000.000 €, προκειμένου να προχωρήσει σε εκσυγχρονισμό των εγκαταστάσεών της. Διαπιστώθηκε η μη τήρηση των όρων της επιχορήγησης. Ενημερώθηκε η αρμόδια αρχή για ανάκτηση της επιδότησης.

6. Ξενοδοχειακή μονάδα σε νησί του Ιονίου έλαβε επιδότηση συνολικού ύψους 1.251.299,00 €, προκειμένου να προχωρήσει σε εκσυγχρονισμό των εγκαταστάσεών της. Διαπιστώθηκε η μη τήρηση των όρων της επιχορήγησης. Ενημερώθηκε η αρμόδια αρχή για ανάκτηση της επιδότησης.

7. Ξενοδοχειακή μονάδα σε νησί του Ιονίου έλαβε επιδότηση πλέον του 1.000.000,00 €, προκειμένου να προχωρήσει σε εκσυγχρονισμό των εγκαταστάσεών της. Διαπιστώθηκε η μη τήρηση των όρων της επιχορήγησης. Ενημερώθηκε η αρμόδια αρχή για ανάκτηση της επιδότησης.

8. Ξενοδοχειακή μονάδα σε νησί του Βορείου Αιγαίου έλαβε επιδότηση πλέον των 900.000,00 €, προκειμένου να προχωρήσει σε εκσυγχρονισμό των εγκαταστάσεών της. Διαπιστώθηκε η μη τήρηση των όρων της επιχορήγησης. Ενημερώθηκε η αρμόδια αρχή για ανάκτηση της επιδότησης.

9. Αθλητικό ερασιτεχνικό σωματείο στη Βόρεια Ελλάδα είχε επιχορηγηθεί, στο παρελθόν από τη Γενική Γραμματεία Αθλητισμού, με ποσό πλέον των 500.000,00 € προκειμένου να διαμορφώσει τις εγκαταστάσεις του. Από τον έλεγχο που διενήργησε η υπηρεσία μας προέκυψε ότι δεν πραγματοποιήθηκαν οι επιχορηγούμενες εργασίες. Ενημερώθηκαν οι αρμόδιες αρχές και υπηρεσίες.

Β. ΛΟΙΠΟΙ ΕΛΕΓΧΟΙ

10. Φυσικό πρόσωπο, σε συνεργασία με τραπεζικό υπάλληλο, εξαπάτησε επενδυτές – κυρίως σε νησί του Ιονίου – για τη δήθεν ένταξή τους σε επιδοτούμενα προγράμματα, αποσπώντας τους μεγάλα χρηματικά ποσά. Από έλεγχο στους τραπεζικούς του λογαριασμούς διαπιστώθηκε ότι είχαν κατατεθεί ποσά πλέον των 2.000.000,00 €, ενώ δεν είχαν υποβληθεί φορολογικές δηλώσεις. Ενημερώθηκε η αρμόδια Δ.Ο.Υ. και οι εισαγγελικές αρχές.

11. Σε εκπαιδευτικό ίδρυμα διαπιστώθηκαν ταμειακές διευκολύνσεις προγραμμάτων οι οποίες δεν είχαν επιστραφεί, αλλά και εκκρεμείς προκαταβολές, άνευ παραστατικών, οι οποίες δεν είχαν τακτοποιηθεί. Το σύνολό τους υπερβαίνει το ποσό του 1.500.000,00 €. Ο έλεγχος διενεργήθηκε σε εκτέλεση Εισαγγελικής Παραγγελίας.

12. Δύο (2) λογιστές σε περιοχή της Αττικής εξαπάτησαν τις φορολογικές αρχές, μέσω της καταχώρησης ανύπαρκτων δωρεών – για τη μείωση του δημοσίου χρέους – σε φορολογικές δηλώσεις φορολογουμένων, προκειμένου να προβούν σε δόλια εκταμίευση επιστροφής φόρου εισοδήματος παρελθόντων ετών, ποσού που προσεγγίζει το 1.000.000,00 €. Ενημερώθηκαν οι αρμόδιες εισαγγελικές αρχές.

13. Έγινε έλεγχος σε εταιρία, σε συνεργασία με την Επιτροπή Κεφαλαιαγοράς, η οποία, χωρίς άδεια από την Επιτροπή, παρείχε επενδυτικές υπηρεσίες μέσω διαδικτύου σε ιδιώτες πελάτες, σε πολύπλοκα χρηματοοικονομικά προϊόντα υψηλού ρίσκου. Η εν λόγω επιχείρηση είχε κάνει έναρξη ως διαφημιστική εταιρία και εξέδιδε εικονικά φορολογικά στοιχεία για υποτιθέμενες διαφημιστικές υπηρεσίες. Διαπιστώθηκαν παραβάσεις πλέον των 500.000,00 € και ενημερώθηκε η αρμόδια Δ.Ο.Υ. και οι εισαγγελικές αρχές.

14. Στο πλαίσιο της διεθνούς συνεργασίας και της παροχής συνδρομής, μετά από αίτημα αρχών χώρας της Ευρωπαϊκής Ένωσης και παροχή σχετικών πληροφοριών, διενεργήθηκε έλεγχος σε υποκατάστημα αλλοδαπής εταιρείας (με έδρα τη Λιβερία) και στο φορολογικό της εκπρόσωπο. Προέκυψαν ποσά φόρου μετά προσαυξήσεων προς καταλογισμό, συνολικού ύψους 397.574,79 €. Ενημερώθηκε η αρμόδια Δ.Ο.Υ.

ΙΙ. ΕΠΙΧΕΙΡΗΣΙΑΚΗ ΔΙΕΥΘΥΝΣΗ Σ.Δ.Ο.Ε. ΜΑΚΕΔΟΝΙΑΣ

Α. ΕΛΕΓΧΟΙ ΕΠΙΔΟΤΗΣΕΩΝ

1. Έλεγχος σε βιομηχανική μονάδα στην Ήπειρο, όπου διαπιστώθηκε η μη τήρηση των όρων της επιδότησης ν.3299/04 (διαπιστώθηκε η λήψη εικονικών φορολογικών στοιχείων). Ενημερώθηκε η αρμόδια αρχή για ανάκτηση της επιδότησης ποσού 9.868.907,00 €. Ο έλεγχος διενεργήθηκε σε εκτέλεση Εισαγγελικής Παραγγελίας.

2. Έλεγχος σε ξενοδοχειακή μονάδα στην Κεντρική Μακεδονία, όπου διαπιστώθηκε η μη τήρηση των όρων της επιδότησης (ν.3299/04). Ενημερώθηκε η αρμόδια αρχή για ανάκτηση της επιδότησης ποσού 6.839.100,00 €. Ο έλεγχος διενεργήθηκε σε εκτέλεση Εισαγγελικής Παραγγελίας.

3. Έλεγχος σε θεραπευτήριο – κέντρο αποκατάστασης στη Θεσσαλία, όπου διαπιστώθηκε η μη τήρηση των όρων της επιδότησης (ν.3299/04). Ενημερώθηκε η αρμόδια αρχή για ανάκτηση της επιδότησης ποσού 1.387.342,77 €. Ο έλεγχος διενεργήθηκε σε εκτέλεση Εισαγγελικής Παραγγελίας.

4. Έλεγχος σε βιομηχανική μονάδα στη Θράκη, όπου διαπιστώθηκε η μη τήρηση των όρων της επιδότησης (ν.3299/04). Ενημερώθηκε η αρμόδια αρχή για ανάκτηση της επιδότησης ποσού 896.823,52 €. Ο έλεγχος διενεργήθηκε σε εκτέλεση Εισαγγελικής Παραγγελίας.

5. Έλεγχος σε βιομηχανική μονάδα στη Θράκη, όπου διαπιστώθηκε η μη τήρηση των όρων της επιδότησης (ν.3299/04). Ενημερώθηκε η αρμόδια αρχή για ανάκτηση της επιδότησης ποσού 487.999,00 €. Ο έλεγχος διενεργήθηκε σε εκτέλεση Εισαγγελικής Παραγγελίας.

Β. ΛΟΙΠΟΙ ΕΛΕΓΧΟΙ

6. Έλεγχος σε φυσικά πρόσωπα για τοκογλυφία και παράνομες τραπεζικές συναλλαγές, αποδοχή προϊόντων εγκλήματος, πλαστογραφία, υπεξαίρεση, νομιμοποίηση εσόδων από εγκληματική δραστηριότητα, συνολικού ποσού 9.231.729,43 €. Ο έλεγχος διενεργήθηκε σε εκτέλεση Εισαγγελικής Παραγγελίας.

7. Έλεγχος σε πρώην αιρετό πρόσωπο τοπικής αυτοδιοίκησης στην Ήπειρο. Προσαύξηση περιουσίας ύψους 1.198.432,25 €, χωρίς να προκύπτει η αιτία ή η πηγή προέλευσης. Η διαπίστωση έγινε από την επεξεργασία των τραπεζικών λογαριασμών και την αντιπαραβολή τους με τις φορολογικές του δηλώσεις. Έχει διαβιβαστεί στις αρμόδιες εισαγγελικές αρχές.

8. Έλεγχος πόθεν έσχες σε ιδιοκτήτη κατασκευαστικής εταιρίας στη Θράκη. Από το άνοιγμα των τραπεζικών του λογαριασμών διαπιστώθηκε διαφορά τιμήματος και αξίας συμβολαίων. Προέκυψε προσαύξηση περιουσίας με υποχρέωση καταβολής φόρου ποσού 556.097,00 €. Ο έλεγχος διενεργήθηκε σε εκτέλεση Εισαγγελικής Παραγγελίας.

9. Έλεγχος σε φυσικά πρόσωπα για τοκογλυφία και παράνομες τραπεζικές συναλλαγές, αποδοχή προϊόντων εγκλήματος, πλαστογραφία, υπεξαίρεση, νομιμοποίηση εσόδων από εγκληματική δραστηριότητα, συνολικού ποσού 480.000,00 €. Ο έλεγχος διενεργήθηκε σε εκτέλεση Εισαγγελικής Παραγγελίας.

10. Έλεγχος σε πρώην αιρετό πρόσωπο τοπικής αυτοδιοίκησης στην Κεντρική Μακεδονία. Προσαύξηση περιουσίας ύψους 437.482,53 €, χωρίς να προκύπτει η αιτία ή η πηγή προέλευσης. Η διαπίστωση έγινε από την επεξεργασία των τραπεζικών λογαριασμών και την αντιπαραβολή τους με τις φορολογικές του δηλώσεις. Έχει διαβιβαστεί στις αρμόδιες εισαγγελικές αρχές.

11. Έλεγχος σε φυσικά πρόσωπα για τοκογλυφία και παράνομες τραπεζικές συναλλαγές, αποδοχή προϊόντων εγκλήματος, πλαστογραφία, υπεξαίρεση, νομιμοποίηση εσόδων από εγκληματική δραστηριότητα, συνολικού ποσού 335.546,83 €. Ο έλεγχος διενεργήθηκε σε εκτέλεση Εισαγγελικής Παραγγελίας.

12. Έλεγχος σε δημοτικό υπάλληλο στην Ήπειρο. Προσαύξηση περιουσίας ύψους 315.000,00 €, χωρίς να προκύπτει η αιτία ή η πηγή προέλευσης. Η διαπίστωση έγινε από την επεξεργασία των τραπεζικών λογαριασμών και την αντιπαραβολή τους με τις φορολογικές του δηλώσεις. Έχει διαβιβαστεί στις αρμόδιες εισαγγελικές αρχές.